b'\n_START_ARTICLE_\nDinamiska t\xc4\xabmek\xc4\xbca lapa\n_START_PARAGRAPH_\nDinamiska t\xc4\xabmek\xc4\xbca lapa ir t\xc4\xabmek\xc4\xbca lapas veids, kuras saturs vai izskats main\xc4\x81s, atkar\xc4\xabb\xc4\x81 no lietot\xc4\x81ja darb\xc4\xabb\xc4\x81m vai t\xc4\x81s form\xc4\x93\xc5\xa1anas veida, at\xc5\xa1\xc4\xb7ir\xc4\xabb\xc4\x81 no statiskas lapas, kura paliek nemain\xc4\xabga._NEWLINE_T\xc4\xabmek\xc4\xbca lapas dinamiskums var izpausties k\xc4\x81 skriptu valodas pielietojums satura veido\xc5\xa1anai klienta pus\xc4\x93 vai servera pus\xc4\x93, k\xc4\x81 ar\xc4\xab abu kombin\xc4\x81cija._NEWLINE_Izmantojot skriptu valodu klienta pus\xc4\x93, var pan\xc4\x81kt no servera sa\xc5\x86emtas lapas dinamisku satura un izskata izmai\xc5\x86u, rea\xc4\xa3\xc4\x93jot uz lietot\xc4\x81ja peles vai tastat\xc5\xabras darb\xc4\xabb\xc4\x81m vai \xc4\xabpa\xc5\xa1iem notikumiem. Bie\xc5\xbe\xc4\x81k pielietot\xc4\x81 tehnolo\xc4\xa3ija ir dinamiskais HTML (DHTML), kur\xc4\x81, izmantojot Javascript, var main\xc4\xabt HTML lapas elementus, t\xc4\x81dus k\xc4\x81 teksts, att\xc4\x93li u.c. Dinamiska satura veido\xc5\xa1anai pielieto ar\xc4\xab Flash tehnolo\xc4\xa3iju, kura izmanto ActionScript. Papildu datu ieg\xc5\xab\xc5\xa1anai no servera tiek izmantota ar\xc4\xab att\xc4\x81lin\xc4\x81t\xc4\x81 skript\xc4\x93\xc5\xa1ana, izmantojot sl\xc4\x93ptos Frame elementus vai XMLHttpRequests._NEWLINE_Izmantojot skriptu valodu servera pus\xc4\x93, HTML lapa tiek form\xc4\x93ta katru reizi no jauna, kad lietot\xc4\x81ja p\xc4\x81rl\xc5\xabkprogramma pieprasa \xc5\xa1o lapu. Bie\xc5\xbe\xc4\x81k lietot\xc4\x81s skriptu valodas un servera puses skript\xc4\x93\xc5\xa1anas sist\xc4\x93mas ir: PHP, Perl, ASP, ASP.NET, JSP, ColdFusion un citas. Pirmoreiz \xc5\xa1\xc4\x81da t\xc4\xabmek\xc4\xbca lapu \xc4\xa3ener\xc4\x93\xc5\xa1anas specifik\xc4\x81cija tika defin\xc4\x93ta 1993. gad\xc4\x81 k\xc4\x81 Common Gateway Interface (CGI). M\xc5\xabsdien\xc4\x81s ar\xc4\xab tiek izmantota CGI, bet tai ir da\xc5\xbe\xc4\x81das alternat\xc4\xabvas, piem\xc4\x93ram Apache modu\xc4\xbci, ISS ISAPI, Simple Common Gateway Interface, FastCGI._NEWLINE_Kombin\xc4\x93jot skriptu valodas servera un klienta pus\xc4\x93 ar Ajax tehnolo\xc4\xa3iju, var pan\xc4\x81kt dinamisku lapas satura apmai\xc5\x86u ar serveri, nep\xc4\x81rlad\xc4\x93jot visu lapu.'